Γυναίκα πυροβολήθηκε εξ επαφής με πλαστική σφαίρα, κατά τη διάρκεια της βίαιας αστυνομικής επιχείρησης στο Κουκάκι από τις δυνάμεις καταστολής της κυβέρνησης. Αυτό κατήγγειλε ο Γιάννης Ραγκούση, τομεάρχης Προστασίας του Πολίτη της Κ.Ο. του ΣΥΡΙΖΑ για την επιχείρηση των ΜΑΤ στο Κουκάκι, προκαλώντας σοκ, καθώς είναι η πρώτη φορά που γίνεται τέτοια καταγγελία στη χώρα μας και μάλιστα στο φόντο αθρόας χρήσης του φονικού αυτού όπλου από τις αστυνομίες σε Χιλή, Γαλλία και αλλού, που έχουν στοιχίσει ανθρώπινες ζωές και απώλειες οφθαλμών σε εκατοντάδες πολίτες.

Συγκεκριμένα, με βάση τις επίσημες ιατρικές γνωματεύσεις των νοσοκομείων ΕΛΠΙΣ κι Ερυθρός Σταυρός, τεκμηριώθηκαν πλέον δύο αναντίλεκτες αλήθειες, όπως τονίζει στη δήλωσή του ο Γ. Ραγκούσης:

Πρώτον: Στην επιχείρηση των ΜΑΤ στο Κουκάκι ασκήθηκε παράνομη αστυνομική βία με αποτέλεσμα τον τραυματισμό τριών μελών της οικογένειας Ινδαρέ μέσα στην ιδιοκτησία τους. Επίσης, τουλάχιστον μία γυναίκα πυροβολήθηκε εξ επαφής με πλαστική σφαίρα.

Δεύτερον: Η κυβέρνηση Μητσοτάκη είπε ψέματα και προσπάθησε να αποκρύψει τα πραγματικά περιστατικά.

Ο Γ. Ραγκούσης επισημαίνει:

Η χθεσινοβραδινή ανακοίνωση του υπουργού Προστασίας του Πολίτη κ. Χρυσοχοίδη είναι μνημειώδης ως προς το θράσος της και τα ψέματά της πως δήθεν «δεν ασκήθηκε αστυνομική βία κατά την επιχείρηση των ΜΑΤ». Όσα παράνομα κι αντισυνταγματικά έγιναν εντός της ιδιοκτησίας Ινδαρέ, ήταν αναπόσπαστο μέρος της αστυνομικής επιχείρησης για την εκκένωση της κατάληψης του όμορου κτιρίου κι εκθέτουν ανεπανόρθωτα και τους ψεύτες και όσους τους στηρίζουν.

Η κυβέρνηση Μητσοτάκη, όχι μόνον έχει την αποκλειστική πολιτική ευθύνη για την παράνομη και καταχρηστική αστυνομική βία με την οποία παραβιάστηκαν ανθρώπινα δικαιώματα καθώς και θεμελιώδη άρθρα του Συντάγματος, αλλά πλέον αποδεικνύεται και ως μία ψευδόμενη κι αδίστακτη κυβέρνηση η οποία συκοφαντεί και τραυματίζει αθώους πολίτες όπως η οικογένεια Ινδαρέ, προκειμένου να συγκαλύψει τις έκνομες ενέργειές της.

Με βάση τα παραπάνω λοιπόν, η αντίδραση και η εναντίωση επαφίεται πλέον όχι μόνο σε κόμματα ή φορείς αλλά και σε κάθε ευσυνείδητο πολίτη που πιστεύει σε μία ευνομούμενη πολιτεία, σε ένα σύγχρονο κράτος δικαίου και σε μία προοδευτική Ελλάδα.

Επισυνάπτεται η γνωμάτευση από το ΕΛΠΙΣ.

(Επισκέψεις: 17.444 φορές, όπου 1 ημερήσιες)